《知廉州条上边事落职主管台州崇道观赋感》
宋代·刘仕龙

人生百年中，穷通无定迹。
譬如风前花，荣谢亦顷刻。
当时牧牛竖，尊贵谁与敌。
顦顇种瓜翁，乃是封侯客。
丈夫苟得时，粪土成拱璧。
一朝恩宠衰，黄金失颜色。
古今谅皆然，我今何叹息。

作者简介：刘仕龙（一一九六～一二六四），字时甫，义乌（今属浙江）人。理宗淳祐元年（一二四一）进士。从戎鄂州，秩满干办江陵府御前诸将军统制公事，改京西路副兵马都监，郢州驻扎。召除阁门舍人。历知复州、宾州、廉州。以言事奉祠。景定初起知雷州，五年，与元兵战中流矢死难。事见清嘉庆《义乌县志》卷一九引冯梦得所撰墓志铭。